เงินบาทเปิด 31.59/61 บาท
ธนาคารซีไอเอ็มบีไทย รายงาน เงินบาทเปิด 31.59/61 แข็งค่าสวนทางภูมิภาค รอผลประชุมกนง.บ่ายนี้
13 มิ.ย. 2555

ธนาคารซีไอเอ็มบีไทย รายงาน เงินบาทเปิด 31.59/61 แข็งค่าสวนทางภูมิภาค รอผลประชุมกนง.บ่ายนี้
นักบริหารเงินจากธนาคาร ซีไอเอ็มบี ไทย เปิดเผยว่า เงินบาทเปิดตลาดเช้านี้ที่ระดับ 31.59/61 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 31.67/69 บาท/ดอลลาร์ 
ทั้งนี้ เงินค่าบาทเช้านี้ค่อนข้างสวนทางกับภูมิภาคที่ส่วนใหญ่อ่อนค่า น่าจะเป็นการแข็งค่าในช่วงระยะสั้นๆ หรืออาจจะรับข่าวการประชุมคณะกรรมการนโยบายการเงิน (กนง.) ในช่วงบ่ายวันนี้ ซึ่งตลาดคาดว่าจะคงระดับอัตราดอกเบี้ยนโยบายไว้ที่ 3%
"น่าจะเป็นการแข็งค่าในระยะสั้นๆ ระหว่างรอผลประชุม กนง.บ่าย 2 โมงวันนี้" นักบริการเงิน กล่าว
สำหรับความเคลื่อนไหวของค่าเงินสกุลหลักต่างประเทศช่วงเปิดตลาดเช้าวันนี้ เงินเยนอยู่ที่ระดับ 79.64/69 เยน/ดอลลาร์ ส่วนเงินยูโรอยู่ที่ระดับ 1.2490/2493 ดอลลาร์/ยูโร
นักบริหารเงิน คาดว่า วันนี้เงินบาทน่าจะยังเคลื่อนไหวในกรอบแคบๆ ระหว่างที่รอผลการประชุม กนง.ประเมินกรอบการเคลื่อนไหวไว้ที่ 31.55-31.65 บาท/ดอลลาร์